НАРЕДБА
за реда и начина за отпускане на еднократна финансова помощ на граждани от бюджета на община Якоруда
Раздел I
Общи положения
 
Чл.1. Тази наредба урежда реда и начина за отпускане на еднократна финансова помощ на нуждаещи се за задоволяване на инцидентно, непредвидимо и извънредно  възникнали здравни, образователни, комунално-битови потребности на лица и семейства с постоянен адрес на територията на Община Якоруда.  

Чл.2. По реда на този Наредба се отпускат средства на:

1. Лица за задоволяване на инцидентно, непредвидимо и извънредно възникнали здравни проблеми или в затруднено материално положение и задоволяване на комунално-битови потребности;
2. Лица с трайни увреждания или доказана степен на инвалидност за задоволяване на инцидентно, непредвидимо и извънредно възникнали здравни проблеми
3. Деца и младежи в неравностойно положение

4. Лица и семейства, пострадали от бедствия, аварии и пожари.
РАЗДЕЛ ІІ

Ред за отпускане на еднократна финансова помощ
Чл.3. /1/. Общата сума, предвидена за отпускане на помощи по тази наредба, се одобрява еднократно от Общински съвет – Якоруда при приемането на годишния бюджет на община Якоруда. 
/2/. До приемане на бюджета на общината, еднократни финансови помощи се отпускат в размер на 1/12 част от отчетените разходи през преходната година.

Чл. 4. Разглеждане на заявления за отпускане на еднократна финансова помощ по тази наредба се извършва до изчерпване на планираната сума в бюджета на община Якоруда, определена в чл. 3.
Чл.5. Еднократна финансова помощ се опуска на лица и семейства с постоянен адрес на територията на общината, въз основа на подадена писмена молба до кмета на общината или до председателя на Общинския съвет.

Чл.6. Молбите се разглеждат от Постоянна комисия, назначена със заповед на кмета на общината в състав от 5 души - двама общински съветници, определени с решение на Общинския съвет и трима служители от общинската администрация.

Чл.7./1/. Постоянната комисия разглежда постъпилите молби за отпускане на финансова помощ един път месечно или извънредно, при необходимост по инициатива на нейния председател, заседава при кворум от 50 + 1 от общия брой на членовете на комисията и поне един представител на общински съвет.

/2/. В случаите, в които лицата по чл. 2 са с постоянен адрес в някое от селата на общината, Постоянната комисия изисква становище по постъпилата молба и от кмета на съответното населено място или кметския наместник.

Чл.8. Еднократна финансова помощ в размер до 100 лв. се отпуска със заповед на  кмета на общината, въз основа на протокол, изготвен от Постоянната комисия по чл.6.

Чл.9./1/. Еднократна финансова помощ в размер над 100 лв. се отпуска с решение на Общинският съвет въз основа на мотивирано предложение от председателя на  Постоянната комисия.                                               
/2/. Предложението по ал.1, трябва да съдържа кратко описание на необходимостта от исканата финансова помощ и посочен примерен размер на сумата, необходима за задоволяване на потребността на молителя. 
/3/. Еднократната помощ на лицата по чл. 2 се отпуска въз основа на решението на ОбС – Якоруда.
Чл.10.  Лицето, на което е отпусната помощта получава същата лично, чрез законния си представител  или чрез пълномощник.
Чл. 11. Помощите се изплащат по касов път от касата на община Якоруда или с платежно нареждане. По преценка на комисията помощите могат да са превеждат директно по сметки на здравни, учебни и др. заведения за извършване на дейности, свързани с нуждите на подпомаганото лице.
Чл.12. Финансова помощ по реда на този Наредба може да се отпуска на нуждаещите се лица по чл.2 веднъж годишно, освен при особено тежки случаи с решение на Общинският съвет прието с мнозинство две трети от общият брой на съветниците.

РАЗДЕЛ IIІ
Основания за отпускане на помощта
Чл.13. Еднократната финансова помощ за задоволяване на инцидентно, непредвидимо и извънредно  възникнали здравни проблеми или комунално-битови потребности на  лицата по чл. 2, т. 1 и т.2 се предоставя за :

- закупуване на лекарства;

- оперативно  лечение;

- следоперативно възстановяване;

- закупуване на помощни средства;

- разходи за погребение.

Чл.14. Еднократната финансова помощ за задоволяване на инцидентно, непредвидимо и извънредно  възникнали образователни и  комунално-битови потребности на лица по чл. 2, т.3  се предоставя за :
- закупуване на учебници, учебни помагала и пособия и дрехи

- при завършване на средно образование

- при нуждата от  представяне на особените заложби и дарби

- при смърт на  родител

Чл.15. Еднократната финансова помощ за задоволяване на инцидентно, непредвидимо и извънредно  възникнали комунално битови потребности на лица по чл.2, т.4 се предоставя за :
- възстановяване на щети от  природни бедствия, инциденти и аварии и пожари;

- за осигуряване на временно жилище.
Чл.16.  При наличие на повече от едно основание за отпускане на еднократна помощ , се прилага нормата за определяне на по-високия размер. Не се допуска  кумулиране на основанията за отпускане на помощи.
РАЗДЕЛ IV
Размер и механизми за определяне

и отпускане на еднократна финансова  помощ
 

Чл.17. Еднократната финансова помощ отпускана на лицата по чл.2 се изплаща по преценка на комисията по чл. 6.
Чл.18. Степента на увреждане на лицата по чл.2, т.2 се доказва с експертно решение от ТЕЛК за лица над 16-годишна възраст и експертно решение от РЕЛК, за лица под 16-годишна възраст. 
Чл.19. Степента и вида на заболяването на лицата по чл.2, т.1, се доказва с епикриза от специализирано здравно заведение.
Чл.20. Степента на поражение на жилищата се доказва с протокол от Постоянната комисия по бедствия и аварии към общината.
Чл.21. В случай, че въз основа на представените документи, Постоянната комисия прецени, че за задоволяване потребностите на лицата по чл.2 са необходими по-голям брой средства изготвя мотивирано предложение до Общинският съвет за приемане на конкретно решение.
РАЗДЕЛ V

Условия за отпускане на финансова помощ 

Чл.22. Помощите се отпускат, когато са представени всички необходими документи, доказващи потребността от финансова помощ, както и други документи, отнасящи се до спецификата на искането за отпускане на помощ.
Чл. 23. Не се отпуска помощ, когато е искана за погасяване на задължения за данъци, такси, вноски към осигурителни и здравни фондове и кредитни институции.
РАЗДЕЛ VІ
Необходими документи за определяне и отпускане на помощта
Чл.24. Към молбата за отпускане на еднократна финансова помощ се представят съобразно необходимостта от отпускане на еднократната помощ следните документи :

· Експертно решение от ТЕЛК/РЕЛК/ЛКК, рецепти за изписани лекарства;
· Разходооправдателни документи или документи, доказващи размера на необходимите средства за бъдещи разходи, които ще бъдат заплатени с отпуснатата помощ /проформа фактури, персонални оферти, удостоверения, рецепти и др./;

Чл.25. При разглеждане на молбите Постоянната комисия изисква по служебен ред необходимата и информация от сектор „Местни данъци и такси” и служба „ГРАО” при общината, Дирекция „Социално подпомагане” и от други държавни и общински институции.
Приета с Решение № 70/ Протокол № ОбС-05/23.05.2024 г.

